U-I-227/01
Natisni
Opravilna št.:
U-I-227/01
Datum odločitve:
14. 3. 2002
Objavljeno:
OdlUS XI, 40
ECLI:
ECLI:SI:USRS:2002:U.I.227.01
Akt:
Zakon o Rdečem križu Slovenije (Uradni list RS, št. 7/93) (ZRKS)
Izrek:
Pobuda za začetek postopka za oceno ustavnosti 28. člena Zakona o Rdečem križu Slovenije (Uradni list RS, št. 7/93) se zavrže.
Evidenčni stavek:
Pobudnik v svoji vlogi ni navedel, na kakšen način izpodbijana določba posega v njegov pravni položaj. Izkazanost pravnega interesa pobudnika je z Ustavo določena procesna predpostavka za dopustnost postopanja in odločanja Ustavnega sodišča. Ker pobudnik ni izkazal svojega pravnega interesa, je Ustavno sodišče pobudo zavrglo.
Geslo:
Pravni interes kot procesna predpostavka ustavnosodnega postopka.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Samo Kuščer, Ljubljana
Datum vloge:
8. 11. 2001
Vrsta odločitve:
sklep
Vrsta rešitve:
zavrženje
Dokument:
US21285
Dokument v PDF obliki:
U-I-227-01.pdf
114 KB
Prenesite datoteko
U-I-227/01-4
14. 3. 2002
S K L E P
Ustavno sodišče je v postopku za preizkus pobude Sama Kuščerja iz Ljubljane na seji dne 14. marca 2002
sklenilo:
Pobuda za začetek postopka za oceno ustavnosti 28. člena Zakona o Rdečem križu Slovenije (Uradni list RS, št. 7/93) se zavrže.
Obrazložitev
1. Pobudnik izpodbija 28. člen Zakona o Rdečem križu Slovenije (v nadaljevanju ZRKS), ki določa, da morajo v Tednu Rdečega križa in v Tednu solidarnosti pravne osebe in posamezniki, ki samostojno opravljajo dejavnost v medkrajevnem in mednarodnem letalskem, železniškem, ladijskem in avtobusnem prometu ali opravljajo dejavnost PTT, obračunati fizičnim in pravnim osebam, ki uporabljajo njihove storitve, prispevek v korist Rdečega križa Slovenije. Prispevek se obračuna od vsake prodane vozovnice oziroma od vsake poštne pošiljke v notranjem in mednarodnem prometu, razen za knjige, časopise in revije.
Pobudnik meni, da je navedeni člen v nasprotju z Ustavo, ker je solidarnost osebna kategorija in ni prav, da se pobira prisilno. Prav tako naj bi imel vsakdo zagotovljeno pošiljanje pošte, kar ne sme biti pogojeno z državno ali osebno solidarnostjo.
Pobudnik ugotavlja, da tisti, ki v Tednu Rdečega križa in v Tednu solidarnosti več potujejo ali pošiljajo več pošte, prispevajo več kot tisti, ki ne potujejo oziroma ne pošiljajo pošte, ter da to pomeni, da solidarnost ni za vse enaka.
2. V skladu s 24. členom Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da Ustavnemu sodišču pobudo za začetek postopka za oceno ustavnosti oziroma zakonitosti predpisa, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma njegov pravni položaj. Pobudnikov interes mora biti torej njegov osebni interes in ne splošen interes, v obrambi katerega bi lahko nastopal vsak posameznik. Pravni interes je izkazan tedaj, ko gre za pobudnikov lastni osebni in neposreden interes, ki ga pravo priznava in varuje.
3. Pobudnik v svoji vlogi ni navedel, na kakšen način izpodbijana določba posega v njegov pravni položaj. Ker pobudnik ni izkazal svojega pravnega interesa, je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić